
–	so zreteľom na svoje predchádzajúce uznesenia o Ukrajine a Rusku, najmä uznesenia prijaté od začiatku okupácie Krymského polostrova 27. februára 2014 a eskalácie vojny Ruska proti Ukrajine od 24. februára 2022,
–	so zreteľom na článok 167 ods. 2 rokovacieho poriadku,
A.	keďže Rusko od 24. februára 2022 vedie nezákonnú, nevyprovokovanú a neoprávnenú rozsiahlu útočnú vojnu proti Ukrajine a pokračuje tak v tom, čo začalo v roku 2014 anexiou Krymu a následnou okupáciou častí Doneckej a Luhanskej oblasti;
B.	keďže Ukrajina a jej občania preukázali neochvejné odhodlanie úspešne brániť svoju krajinu aj za cenu veľkých civilných a vojenských obetí; keďže Rusko vedome pácha obrovské a systematické zverstvá na okupovaných územiach a bez rozdielu napáda obytné oblasti a civilnú infraštruktúru, čoho nedávnym príkladom bol bombový útok na detskú nemocnicu Ochmatdyt; keďže milióny Ukrajincov, ktorí utekajú pred ruskou agresiou, sú naďalej vysídlené v rámci Ukrajiny i mimo nej; keďže toto neľudské konanie ruských síl a ich spojencov predstavuje vojnové zločiny a zločiny proti ľudskosti;
C.	keďže EÚ a jej členské štáty doteraz prispeli Ukrajine sumou približne 108 miliárd EUR na finančnú, humanitárnu a vojenskú pomoc a pomoc utečencom vrátane približne 39 miliárd EUR vojenskej pomoci, pričom ďalších 21 miliárd EUR má byť údajne pridelených do roku 2025; keďže vojenská pomocná misia Európskej únie na podporu Ukrajiny (EUMAM Ukraine) poskytla výcvik viacerých zložiek síl a špecializovaný výcvik pre viac ako 55 000 členov ukrajinských ozbrojených síl; keďže NATO zabezpečí ročný finančný príspevok pre Ukrajinu vo výške 40 miliárd EUR;
D.	keďže EÚ oficiálne začala prístupové rokovania a 25. júna 2024 uskutočnila prvé medzivládne konferencie s Ukrajinou a Moldavskom;
E.	keďže Viktor Orbán, predseda vlády Maďarska, ktoré práve vykonáva rotujúce predsedníctvo Rady, prekvapivo a bez koordinácie s partnermi navštívil 5. júla 2024 Ruskú federáciu a 8. júla 2024 Čínsku ľudovú republiku; keďže tieto stretnutia neschválili žiadne inštitúcie EÚ ani členské štáty;
1.	opätovne potvrdzuje svoj postoj, ktorým je pokračujúca podpora nezávislosti, zvrchovanosti a územnej celistvosti Ukrajiny v rámci jej medzinárodne uznaných hraníc a neochvejný záväzok EÚ poskytovať politickú, finančnú, hospodársku, humanitárnu, vojenskú a diplomatickú podporu, pokiaľ to bude potrebné na zabezpečenie víťazstva Ukrajiny; vyzýva EÚ a jej členské štáty, aby aktívne pracovali na zachovaní a dosiahnutí čo najširšej medzinárodnej podpory pre Ukrajinu;
2.	opakuje, že Ukrajina ako obeť agresie má v súlade s článkom 51 Charty OSN legitímne právo na sebaobranu; pripomína, že významná, hoci stále nedostatočná vojenská pomoc poskytovaná EÚ, USA a podobne zmýšľajúcimi partnermi je určená na to, aby Ukrajine umožnila účinne sa brániť proti agresorskému štátu a obnoviť plnú kontrolu nad celým svojím medzinárodne uznaným územím;
3.	víta nedávno začaté prístupové rokovania EÚ s Ukrajinou a Moldavskou republikou; domnieva sa, že ich stabilná integrácia do EÚ predstavuje geostrategickú a demokratickú príležitosť a investíciu do zjednotenej a silnej Európy; pripomína, že pristúpenie k EÚ je proces založený výlučne na zásluhách, ktorý si vyžaduje splnenie kritérií členstva v EÚ vrátane kritérií týkajúcich sa demokracie, právneho štátu, základných hodnôt a boja proti korupcii; pripomína, že prístupový proces si vyžaduje primeranú finančnú a technickú pomoc EÚ;
4.	odsudzuje nedávnu návštevu maďarského premiéra Viktora Orbána v Ruskej federácii; zdôrazňuje, že počas tejto návštevy nezastupoval EÚ, a považuje túto návštevu za flagrantné porušenie zmlúv a spoločnej zahraničnej politiky EÚ vrátane zásady lojálnej spolupráce; zdôrazňuje, že maďarský premiér nemôže tvrdiť, že zastupuje EÚ, keď porušuje spoločné pozície EÚ; domnieva sa, že za toto porušenie by malo Maďarsko niesť dôsledky; pripomína, že bezprostredne po tzv. mierovej misii maďarského premiéra Rusko zaútočilo na detskú nemocnicu Ochmatdyt v Kyjeve, čím sa preukázalo, že jeho údajné snahy, ktoré sa na strane ukrajinského vedenia stretli so skepticizmom, boli irelevantné; opätovne vyjadruje podporu mierovému plánu, ktorý predstavil ukrajinský prezident Volodymyr Zelenskyj; vyjadruje poľutovanie nad tým, že Maďarsko zneužilo svoje právo veta v Rade, aby zabránilo poskytnutiu nevyhnutnej pomoci Ukrajine; naliehavo vyzýva Maďarsko, aby prestalo blokovať financovanie Európskeho mierového nástroja pre Ukrajinu vrátane dohodnutej úhrady za vojenskú pomoc, ktorú členské štáty už poskytli;
5.	pripomína, že útočná vojna Ruska proti Ukrajine je súčasťou širšieho súboru cieľov zameraných proti Západu, proti našej demokracii a našim hodnotám; víta výsledok samitu NATO a opakuje svoje presvedčenie, že Ukrajina je na nezvratnej ceste k členstvu v NATO; vyzýva EÚ a jej členské štáty, aby zvýšili svoju vojenskú podporu Ukrajine, a to tak dlho, ako to bude potrebné a v akejkoľvek nevyhnutnej forme; opakuje svoje predchádzajúce stanovisko, že všetky členské štáty EÚ a spojenci NATO by sa mali spoločne a jednotlivo zaviazať k vojenskej podpore Ukrajiny v hodnote najmenej 0,25 % ich HDP ročne; vyzýva členské štáty, aby ďalej rozširovali výcvikové operácie ukrajinských ozbrojených síl, ako je EUMAM Ukraine, s cieľom ďalej zvyšovať ich operatívne spôsobilosti; zdôrazňuje, že nedostatočné alebo oneskorené dodávky zbraní a munície môžu negovať doterajšie úsilie, a preto naliehavo vyzýva členské štáty, aby podstatne zvýšili a výrazne urýchlili svoju vojenskú podporu a posilnili kapacitu svojho vojenského priemyslu; dôrazne sa zasadzuje za odstránenie obmedzení používania západných zbraňových systémov dodávaných na Ukrajinu proti vojenským cieľom na ruskom území; víta rozhodnutie NATO zaručiť v blízkej budúcnosti vojenské dodávky v hodnote najmenej 40 miliárd EUR;
6.	odsudzuje nedávny barbarský útok na detskú nemocnicu Ochmatdyt v Kyjeve; vyjadruje plnú solidaritu s rodinami obetí a vyslovuje im úprimnú sústrasť; pripomína zdokumentované prípady mučenia, znásilnenia a únosov detí; vyzýva EÚ a jej členské štáty, aby aktívne podporovali úsilie o zabezpečenie zodpovednosti za vojnové zločiny v rámci existujúcich medzinárodných súdov a inštitúcií, ako aj za zločin agresie, okrem iného zriadením osobitného medzinárodného tribunálu; opakuje svoje pevné presvedčenie, že Rusko musí poskytnúť finančnú náhradu za obrovské škody, ktoré spôsobilo na Ukrajine; víta preto nedávne rozhodnutie Rady nasmerovať mimoriadne príjmy pochádzajúce z imobilizovaných ruských aktív na podporu ukrajinského vojnového úsilia, ako aj rozhodnutie skupiny G7 ponúknuť Ukrajine úver vo výške 50 miliárd USD zabezpečený imobilizovanými ruskými štátnymi aktívami; vyzýva EÚ, aby vytvorila spoľahlivý právny režim na konfiškáciu ruských štátnych aktív zmrazených EÚ;
7.	odsudzuje rastúci počet hybridných útokov Ruska proti EÚ a jej členským štátom s cieľom oslabiť európsku podporu Ukrajine manipulovaním s informáciami, skrytými pokusmi o destabilizáciu a korupciou politických predstaviteľov; je zhrozený správami, že Rusko stálo za pokusom o atentát proti výkonnému riaditeľovi jednej z európskych spoločností pôsobiacej v oblasti obranného priemyslu; 
8.	vyzýva Komisiu, aby navrhla dlhodobú finančnú pomoc na obnovu Ukrajiny na základe skúseností s novovytvoreným Nástrojom pre Ukrajinu;
9.	vyzýva Radu, aby zachovala a rozšírila svoju politiku sankcií voči Rusku a Bielorusku a aby zároveň monitorovala, skúmala a zvyšovala jej účinnosť a vplyv; vyzýva Radu, aby sa systematicky zaoberala otázkou obchádzania sankcií spoločnosťami so sídlom v EÚ, tretími stranami a tretími štátmi a aby prijala a prísne uplatňovala reštriktívne opatrenia voči všetkým subjektom, ktoré uľahčujú obchádzanie sankcií a poskytujú ruskému vojenskému komplexu vojenské technológie a vybavenie a technológie a vybavenie dvojakého použitia;
10.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, vládam a parlamentom členských štátov, prezidentovi, vláde a Verchovnej rade Ukrajiny, prezidentovi, vláde a parlamentu Moldavska, generálnemu tajomníkovi Organizácie Spojených národov a ruským orgánom.

